MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

nariadenia vlády Slovenskej republiky o zabezpečení radiačnej ochrany externých pracovníkov počas činností v pásme pracovísk so zdrojmi ionizujúceho žiarenia	´

Podnet:

§ 2 ods. 1 písm. e) zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov		Obsah materiálu:

1.	Návrh nariadenia vlády

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Návrh
NA R I A D E N I E  V L Á D Y
Slovenskej republiky
z ……..2005

o zabezpečení radiačnej ochrany externých pracovníkov počas činností v pásme pracovísk so zdrojmi ionizujúceho žiarenia

Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje: 

§ 1
Predmet a účel úpravy

Toto nariadenie ustanovuje požiadavky na zabezpečenie radiačnej ochrany externých pracovníkov vykonávajúcich činnosti v kontrolovanom pásme pracovísk so zdrojmi ionizujúceho žiarenia. 
§ 2 
Vymedzenie pojmov 

Na účely tohoto nariadenia sa rozumie:
(1)	Kontrolované pásmo sú priestory pracoviska so zdrojmi ionizujúceho žiarenia, do ktorých je   kontrolovaný vstup a v ktorých  sa uplatňujú  osobitné ochranné  opatrenia a pravidlá na ochranu pred ionizujúcim žiarením alebo na zamedzenie šírenia rádioaktívnej kontaminácie. 
(2)	Prevádzkovateľ je fyzická osoba oprávnená na podnikanie alebo právnická osoba, ktorá má povolenie na vykonávanie činností vedúcich k ožiareniu na pracovisku so zdrojmi žiarenia, na ktorom je zriadené kontrolované pásmo podľa § ... zákona o verejnom zdravotníctve. 
(3)	Externý dodávateľ služieb je fyzická osoba podnikateľ alebo právnická osoba, ktorá vykonáva práce v kontrolovanom pásme pracoviska so zdrojmi ionizujúceho žiarenia, na ktorého zriadenie a prevádzkovanie má povolenie iná fyzická osoba alebo právnická osoba.
(4)	Externý pracovník je pracovník kategórie A, profesne vystavený ožiareniu, ktorý vykonáva práce v kontrolovanom pásme pracoviska so zdrojmi ionizujúceho žiarenia, pričom nie je zamestnancom prevádzkovateľa.
(5)	Služby vykonávané externým pracovníkom sú činnosti vykonávané externým pracovníkom v kontrolovanom pásme pracoviska so zdrojmi ionizujúceho žiarenia.

§ 3
	
(1)	Radiačná ochrana externých pracovníkov musí zodpovedať ustanoveniam na zabezpečenie radiačnej ochrany podľa platných právnych predpisov. Úroveň radiačnej ochrany pre externých pracovníkov musí byť rovnocenná s úrovňou radiačnej ochrany zamestnancov prevádzkovateľa. 
(2)	Dodávateľ externých služieb a prevádzkovateľ sú povinní viesť evidenciu externých pracovníkov, ktorá musí obsahovať tieto údaje:
a)	meno, priezvisko, rodné číslo, dátum narodenia, pohlavie a bydlisko pracovníkov,
b)	údaje, ktoré musia byť poskytnuté prevádzkovateľovi pred začatím činnosti:
i.	názov a adresa externého dodávateľa služieb,
ii.	dátum poslednej lekárskej preventívnej prehliadky externých pracovníkov a ich záver, 
iii.	doklad o absolvovaní základného odborného školenia v radiačnej ochrane, 
iv.	výsledky predchádzajúceho monitorovania ročných osobných dávok externých pracovníkov za posledných 5 kalendárnych rokov,
c)	údaje, ktoré musí poskytnúť prevádzkovateľ externému dodávateľovi služieb po skončení alebo počas činnosti:
i.	dátum začatia a ukončenia práce v kontrolovanom pásme, ktorú vykonávali externí pracovníci,
ii.	efektívne dávky externých pracovníkov a v prípade nerovnomerného ožiarenia aj ekvivalentné dávky externých pracovníkov počas činnosti v kontrolovanom pásme, 
iii.	v prípade vnútornej kontaminácie odhad príjmu rádionuklidov alebo úväzku efektívnej a ekvivalentnej dávky.
(3)	Údaje o osobných dávkach externých pracovníkov sú registrované v centrálnom registri dávok v rozsahu ustanovenom pre pracovníkov profesne vystavených ožiareniu. 
(4)	Externý pracovník s trvalým pobytom v Slovenskej republike musí mať osobný radiačný preukaz s identifikačným číslom vydaný Úradom verejného zdravotníctva SR. Osobný radiačný preukaz je neprenosný. Vzor osobného radiačného preukazu je uvedený v prílohe č. 1 tohto nariadenia.
(5)	Externý pracovník s trvalým pobytom mimo územia Slovenskej republiky musí mať individuálny doklad o ožiarení, ktorým môže byť osobný radiačný preukaz alebo iný dokument vystavený oprávnenou inštitúciou v príslušnej krajine, kde má trvalý pobyt, obsahujúci údaje uvedené odseku 2 písm. a) a písm. b). 
(6)	Po ukončení činností v kontrolovanom pásme prevádzkovateľ zapíše požadované údaje do osobného radiačného preukazu zahraničného externého pracovníka alebo mu vystaví doklad, ktorý obsahuje nasledovné údaje:
a)	meno, priezvisko, pohlavie, dátum narodenia, trvalé bydlisko pracovníka a jeho zamestnávateľ,
b)	názov a sídlo prevádzkovateľa,
c)	dátum začatia a ukončenia prác v kontrolovanom pásme prevádzkovateľa,
d)	efektívne dávky a v prípade nerovnomerného ožiarenia aj ekvivalentné dávky pracovníka počas činnosti v kontrolovanom pásme, 
e)	v prípade vnútornej kontaminácie odhad príjmu rádionuklidov alebo úväzku efektívnej a ekvivalentnej dávky,
f)	meno, priezvisko a podpis odborného zástupcu pre radiačnú ochranu prevádzkovateľa.

§ 4 

(1)	Činnosti v kontrolovanom pásme zriadenom na pracovisku so zdrojmi ionizujúceho žiarenia, na ktoré má prevádzkovateľ povolenie, môže vykonávať prostredníctvom externých dodávateľov služieb, len ak má povolenie Úradu verejného zdravotníctva SR na takýto spôsob vykonávania činnosti vedúcej k ožiareniu. K  žiadosti  o povolenie prevádzkovateľ priloží dokumentáciu o zabezpečení radiačnej ochrany externých pracovníkov a o zmluvných podmienkach na zabezpečenie radiačnej ochrany s externým dodávateľom služieb.
(2)	Prevádzkovateľ môže uzavrieť zmluvu o vykonávaní činností v kontrolovanom pásme len s registrovaným externým dodávateľom služieb.
(3)	Externý dodávateľ služieb môže vykonávať činnosti vedúce k ožiareniu len na základe písomnej zmluvy s prevádzkovateľom, ktorá obsahuje podmienky zabezpečenia radiačnej ochrany. 

§ 5
Povinnosti externého dodávateľa služieb 

 (1) Externý dodávateľ služieb je povinný priamo alebo prostredníctvom zmluvy s prevádzkovateľom zabezpečiť, aby radiačná ochrana jeho zamestnancov zodpovedala ustanoveniam zákona ... a predpisov vydaných na jeho vykonanie.
(2) Externý dodávateľ služieb je povinný najmä: 
a)	určiť odborného zástupcu pre radiačnú ochranu, 
b)	viesť dokumentáciu o zabezpečení radiačnej ochrany,
c)	zabezpečiť dodržiavanie základných princípov radiačnej ochrany a ostatných ustanovení na zabezpečenie radiačnej ochrany, 
d)	zabezpečiť základné odborné školenie v radiačnej ochrane pre svojich zamestnancov,
e)	zabezpečiť, aby pri prácach v kontrolovanom pásme bolo zabezpečené monitorovanie a hodnotenie ožiarenia jeho zamestnancov
f)	zabezpečiť kontrolu zdravotnej spôsobilosti pracovníkov profesne vystavených ožiareniu,
g)	pri zabezpečovaní radiačnej ochrany sa riadiť prevádzkovými predpismi držiteľa povolenia na činnosti vedúce k ožiareniu a  pokynmi  jeho odborného zástupcu pre radiačnú ochranu,
h)	vyžadovať od prevádzkovateľa údaje o ožiarení svojich zamestnancov, viesť a uchovávať údaje o osobných dávkach  a  údaje o vykonávanej činnosti dôležité z hľadiska radiačnej ochrany,
i)	oznamovať výsledky osobného monitorovania svojich zamestnancov do centrálneho registra osobných dávok a zabezpečiť ich zaznamenávanie v osobnom radiačnom preukaze,
j)	hodnotiť  a regulovať ožiarenie svojich zamestnancov v súlade s ustanoveniami zákona,
k)	bezodkladne oznámiť úradu a príslušnému pracovisku dozoru každé prekročenie limitov ožiarenia, 
l)	poskytovať oprávnenému lekárovi údaje o osobných dávkach  pracovníkov so zdrojmi ionizujúceho žiarenia a iné údaje potrebné na posudzovanie zdravotnej spôsobilosti na prácu, 
m)	oznámiť úradu a príslušnému pracovisku dozoru ukončenie vykonávania  činnosti vedúcej k ožiareniu do 14 dní po skončení činnosti,
n)	poskytnúť prevádzkovateľovi, u ktorého bude vykonávať činnosť, pred začatím činnosti vedúcej k ožiareniu údaje podľa § 3 ods. 2 písm. b)

§ 6
Povinnosti prevádzkovateľa

(1) Prevádzkovateľ pracoviska so zdrojmi ionizujúceho žiarenia s kontrolovaným pásmom, v ktorom pracujú externí pracovníci je povinný priamo alebo prostredníctvom zmluvy zabezpečiť radiačnú ochranu externých pracovníkov, ktorá zodpovedá charakteru kontrolovaného pásma a  službám poskytovaným externými pracovníkmi.
(2) Prevádzkovateľ musí najmä:
a)	kontrolovať, či externý pracovník absolvoval preventívne lekárske prehliadky a je zdravotne spôsobilý na činnosti, ktoré bude vykonávať v kontrolovanom pásme,
b)	kontrolovať, či úroveň osobných dávok externého pracovníka v danom kalendárnom roku a za posledných 5 kalendárnych rokov mu umožňuje ďalšiu prácu v kontrolovanom pásme,
c)	kontrolovať, či externí pracovníci absolvovali základné odborné školenie v radiačnej ochrane,
d)	poskytnúť externým pracovníkom špecifickú časť školenia a výcviku v radiačnej ochrane zameranú na činnosti, ktoré budú vykonávať v danom kontrolovanom pásme,
e)	poskytnúť primerané osobné ochranné pracovné prostriedky a pomôcky,
f)	zabezpečiť monitorovanie osobných dávok externých pracovníkov primerané k činnostiam, ktoré budú vykonávať a charakteru kontrolovaného pásma v súlade s ustanoveniami zákona a predpisov na jeho vykonanie,  
g)	zabezpečiť dodržiavanie princípov radiačnej ochrany,
h)	zabezpečiť, aby po skončení činnosti boli zaznamenané všetky údaje podľa § 3 ods. 2 písm. c),
i)	údaje uvedené pod písmenom h) oznámiť do centrálneho registra dávok a externému dodávateľovi služieb.

§ 7
Povinnosti externého pracovníka

Externý pracovník je povinný dodržiavať právne predpisy a pravidlá na zabezpečenie radiačnej ochrany, riadiť sa podľa nich a v rámci svojich kompetencií a možností prispievať a podieľať sa na zabezpečení radiačnej ochrany.

§ 8
Transponované smernice

Týmto nariadením sa transponuje smernica Rady Európskych spoločenstiev 1990/641/Euratom zo 4. decembra 1990 o prevádzkovej ochrane externých pracovníkov vystavených riziku ionizujúceho žiarenia pri ich činnostiach v kontrolovaných pásmach (Úradný vestník Európskej únie, L 349, 13.12.1990, strana 21).

§ 9
Záverečné ustanovenia

Toto nariadenie vlády nadobúda účinnosť dňom zverejnenia v zbierke zákonov   2005.